Facebook-ի օգտատերերի մի մասն Արծվիկ Մինասյանի հայտարարությունները միանգամից որակեց «ֆաշիստական» և «նացիստական» (ի դեպ, ակումբի վրա հարձակում կատարած անձանցից երկուսը հետագայում հայտարարեցին, որ իրենք իրոք ֆաշիստական գաղափարների կրողն են: Ավելին՝ որոշ ժամանակ անց ակումբի պատերին հայտնվեց ֆաշիստական Գերմանիայի հայտնի սիմվոլը՝ սվաստիկան), հակառակ կարծիքն ունեցողներն էլ վերջինիս ֆաշիզմի մեջ մեղադրողներին հռչակեցին «ազգի դավաճան», «բարոյական խեղված նկարագիր ունեցողներ» և այլն: Համաշխարհային դավադրության տեսության կողմնակիցների կարծիքներն էլ տարամիտվեցին: Նրանցից մի մասը կասկածներ էր հայտնում, որ ակումբի պայթեցումը ՀՅԴ-ի նկատմամբ իշխանական պրովոկացիա էր, մյուս մասն էլ ավելի հեռուն գնաց՝ միջադեպում տեսնելով ռուսական, պարսկական, Արևմտյան և այլ բազմապիսի ձեռագրեր: Երրորդներն էլ համոզմունք հայտնեցին, որ սա իշխանությունների կազմակերպած պրովոկացիան է, որի նպատակը մայիսի 6-ին կայացած խորհրդարանական ընտրություններից հասարակության ուշադրության շեղումն է: Վերջիններիս կարծիքը համընկնում էր մի բանում. սա շատ լավ ծրագրված պովոկացիա է: